Ceres-brand geblusDie brand is Woensdagmiddag in bedwang gebring (Foto: Verskaf) Die brand wat Dinsdag bokant die Waverly Hills-wynlandgoed op die R46 tussen Ceres en Wolseley in die Wes-Kaap uitgebreek het, is Woensdagmiddag suksesvol in bedwang gebring. Sowat 73 brandbestryders was vir ’n dag aaneen besig met aktiewe brandbestryding nadat die brand Dinsdag omstreeks 16:30 uitgebreek het. Volgens Jo-Ann Otto, woordvoerder van die Kaapse Wynland-distriksmunisipaliteit, is die brand Woensdag vroegmiddag onder beheer gebring en brandbestrydingswerk kon afgeskaal word. Die brand het Dinsdagmiddag bokant die Waverly Hills-wynlandgoed op die R46 tussen Ceres en Wolseley in die Wes-Kaap uitgebreek (Foto: Verskaf) “Die twee helikopters, drie brandvoertuie en drie grondspanne het na hul basisse teruggekeer. Die oorblywende grondspanne is vervang met nuwe spanne wat deur die nag die terrein gemonitor en met opruimingswerk begin het,” het Otto bevestig. “’n Algehele bemanning van 36 was Woensdagaand op die toneel, waaronder drie brandweervoertuie van die munisipaliteit, twee gekontrakteerde grondspanne van NCC Wildfires en een brandspan van CapeNature.” Geen beserings, lewensverlies of eiendom is tydens die brand aangemeld nie. Maroela Media het vroeër berig brandbestrydingspanne met die nodige lugondersteuning van Henley Air kon reeds Dinsdag teen sononder daarin slaag om die brand van strukture en wingerde op die wynlandgoed weg te hou om sodoende verlies aan eiendom en lewensbestaan ​​te voorkom. Die brandlyn was teen Woensdag vroegoggend aan die regterflank asook die linkerflank in die kloof in die rigting van die Ou Tolhuis.